33. schôdza NR SR - 15.deň - A. dopoludnia
Dátum: 2025-04-16
Poslanec: Jakab, Július (SLOVENSKO)
Druh vystúpenia: Vystúpenie v rozprave

51. Vážené kolegyne, vážení kolegovia, ďakujem veľmi pekne všetkým, ktorí sa zapojili do rozpravy o zmrazovaní platov poslancov. A viete, kto to bol? No najmä to boli poslanci opozície, ktorí nemajú žiaden vplyv na zákony, ktoré tu vy drvivou väčšinou prijímate a ktorými kvárite aj celú krajinu. Že ste zaviedli transakčnú daň a podobné hlúposti, ktorými ničíte celú ekonomiku. A teraz sa bavme o tom, že blíži sa hodina hlasovania. Hodina hlasovania o jedenástej a ja vám garantujem, že dovtedy skončím, aby ste mohli pred celým národom takto pred Veľkou nocou ukázať, že či ste ochotní si znížiť platy, ako vás všetci počúvali v tých reportážach, že to pripúšťate a budete o tom rokovať, alebo nie a svojím stlačením tlačítka zničíte tento návrh zákona aj možnosť šesť mesiacov najbližších o ňom rokovať. Môžte sa ukázať pred celým národom. Toto je taký test vládnej koalície, že či vedia konsolidovať len v peňaženkách svojich vlastných voličov a celého národa, alebo či vedia ukázať, že aspoň si zmrazia platy na úrovni roku 2024. Či dokážu súcitiť s obyvateľmi, ktorých kvária svojimi konsolidáciami a svojimi zlodejinami, alebo sú chamtiví aj po tých pár stovkách eur, o ktoré sa im zvýšia platy. Pretože raz ste už hlasovali. Hlasovali ste pred Vianocami a pred Vianocami ste celému národu ukázali, že nie, nie, že to, že si Robert Fico navýšil plat dvojnásobne, o päťtisíc eur mesačne, a členovia vlády tiež, že to je úplne v poriadku a vy im to teda znížiť nechcete. Aj ste hlasovali proti tomu, a preto pol roka sa o znížení platov premiéra a jeho ministrov nedá hlasovať a nedá rokovať. Máte jedinečnú šancu o jedenástej hodine. Ja som tu dneska vystupoval pomerne siahodlho a niektorí vaši kolegovia na mňa aj reagovali. Myslím, že to bol pán Hazucha a pán Mego. Pán Hazucha nechcel pripustiť, akú brutálnu sekeru vo verejných financiách robíte. Nechcel to pripustiť. A nechcel pripustiť ani to, že tie firmy, ktorú opúšťajú Slovensko a ktoré rušia fabriky, tri fabriky za posledné tri dni, že to je dôsledok vašich konsolidácií a daňového zaťaženia. Nechcel tomu proste veriť. On nechce veriť tomu, že tie firmy si to dokážu napočítať dopredu a že dokážu predikovať, ktorá fabrika je pre nich výnosnejšia. Pretože ako hovorím, nemyslím si, že ľudia v Eccu, vo fabrike v Martine sú lenivejší alebo menej efektívni ako ktoríkoľvek pracovníci v iných krajinách Európy, kde tieto fabriky majú a nad ktorými rozmýšľali, že ktorú teda zrušia. Vybrali si Slovensko, vybrali si Slovensko, ktoré ich kvári najväčším daňovým zaťažením firiem v tomto regióne. A poviem to aj číselne, 27,3-percentné daňové zaťaženie firiem na Slovensku, 21-percentné v Česku, 19-percentné v Poľsku, 9-percentné v Maďarsku. Keby ste boli podnikateľ, kde idete podnikať? No na Slovensko jednoznačne nejdete. A to nie je dôvod len daňové zaťaženie, ale aj pracovná sila. Vy ste počas jeden a pol roka tejto svojej štvrtej vlády to dobačovali tak, že Slovensko má najdrahšiu pracovnú silu spomedzi všetkých okolitých krajín. Prvýkrát v histórii sa vám to podarilo. Prvýkrát v histórii ste to to doviedli tam, že pracovná sila na Slovensku je najdrahšia. Drahšia ako v Maďarsku, drahšia ako v Poľsku, drahšia ako v Česku. A pritom máme najnižšie platy. Takže najvyššie daňové zaťaženie firiem spomedzi všetkých okolitých krajín, najdrahšia pracovná sila, ale ľudia z toho vidia najmenej. 1 524 eur priemerná mzda v Slovenskej republike, niečo cez 1 600 eur v Maďarsku, cez 1 800 eur v Česku, 2 100 eur v Poľsku. Absolútne tragické. Absolútne tragické. Tak sa potom pýtajte sami seba, keď sa ráno pozeráte do zrkadla, prečo tie firmy odchádzajú. A keď si chcete klamať, že to nie je kvôli tomu, čo ste tu urobili, aké daňové peklo a transakčné peklo, tak si iba klamete a snažíte sa oklamať aj svojich voličov. Ale oni nie sú hlúpi, oni si vidia do peňaženky, oni vidia, že môžte nadávať na toho Matoviča, koľko chcete, ale vtedy v tej peňaženke peniaze mali. A prišli ste vy a nemajú nič. Nemajú nič. Vyťahujete im to pomaly v tých stovkách z tej peňaženky. Opýtajte sa rodín, ktoré sú vo vašom okolí, rodičov, ktorí majú deti, o koľko sa im znížila výplata, ktorá im chodí na účty, po tom, ako ste im zobrali daňový bonus na dieťa. Jednoduchá otázka. Všetci okolo seba máte nejakých rodičov s nejakými deťmi. Opýtajte sa ich, koľko im prišlo menej. O stovky eur mesačne menej. O tisíce eur každý jeden rok. Ale vy si pokojne zvyšujete platy. Pokojne dvojnásobný plat pre premiéra. Pokojne doživotná renta pre Fica. Pokojne doživotná renta pre generálneho prokurátora. A potom vyplakávate, že nemáte peniaze. Už aj Andrej Danko vám musí povedať, že kde tie peniaze máte. Bohužiaľ, síce aj on za to hlasoval, ale aspoň sa nehanbil včera povedať naplno, kde tie peniaze sú. Že sa zhoršil daňový výber kvôli tomu, že ste daňovým podvodníkom rozviazali ruky. Kto schválil znížené trestné sadzby aj pre daňových podvodníkov? Vy! Kto má oficiálne v dokumentoch ministerstva financií napísané, že sa kvôli tomu znížil daňový výber, lebo daňové podvody prekvitajú a neprúdia peniaze do štátnej kasy? Vy! Andrej Danko to včera jasne povedal. Jeden a pol miliardy eur máte horší daňový výber kvôli tomu, že daňoví podvodníci idú ako píla za vás, sa im darí kšeft. Štvrtá vláda Fica, to je kšeft. Stovky ľudí sa prepustilo, vy ste ich prepustili z basy kvôli tomu, že ste znížili trestné sadzby. Tisíce daňových podvodníkov ryžujú. Tisíce podvodníkov, ktorí okrádajú tých starých ľudí, o ktorých si vy myslíte, že sú vaša voličská základňa, tých starých ľudí, tak tým sa nič nedeje. Tuná dôchodcovia sú oklamaní o desaťtisíce svojich celoživotných úspor, vyhadzujú ich v igelitkách z okna, niektorí fakt naivne, a tým podvodníkom sa čo stane? Nič. Absolútne nič. Nič im nehrozí. Sa kradne ako po nebohom, môžte si vymýšľať, aké chcete štatistiky, realita je taká. Ľudia vidia, že im vyťahujete peniaze z peňaženiek a že sebe doprajete. Že tu sa tvárite pred kamerou ako vám, v pohode, jasné, vy otvoríte tú tému zmrazovania platov. Teraz o jedenástej máte možnosť otvoriť tému zmrazovania platov. Teraz o jedenástej budete mať možnosť hlasovať za zmrazenie platov. Ten zákon je dobrý, je vykonateľný, Môže pán Puci alebo ktokoľvek z vládnej koalície tu rozprávať, čo chcete. A ak ho chcete upraviť, jasné, poďte do toho. Posuňme ho do druhého čítania. Som otvorený všetkým vašim návrhom, ktoré prinesiete. Všetkým vašim návrhom na zmrazenie alebo zníženie platov, ktoré prinesiete. Nie ako tuto pán poslanec Mego, ktorý rozprával, že oni by si zaslúžili ešte zvýšiť platy. Prosím vás, normálne toto, strihnite do večerných správ pána Mega, ktorý rozpráva, že by ste si zaslúžili ešte zvýšiť platy. Tak poďme sa pozrieť, že za čo by ste si zaslúžili zvýšiť tie platy. Najväčšie zdražovanie v histórii. Vy ste to pripisovali predchádzajúcim vládam, ktoré čelili inflačnej kríze, ktoré čelili vojne na Ukrajine, že bol nedostatok surovín. Pozrite si, ja vám normálne teraz budem také že linky dávať, tam si to pozriete. Pozrite si reportáž na televízii JOJ, večerné spravodajstvo, kde robili pravidelný veľkonočný nákup za posledné roky. Viete, ako sa zvýšila cena nákupu od roku 2019 do roku 2025? Toho istého nákupu tých istých potravín? O 100 %. Viete koľko môžete za to vy? Viac ako 50 %. A vy nemáte žiadne krízy, však vy nemáte žiadnu pandémiu, nemáte žiadnu inflačnú krízu, nič. Nič vás nepostihlo. Ale na ľudí ste sa vykašlali. Vy ste im sľubovali lacné potraviny a nič nie je. Všetko dražie. Práve kvôli tým vašim hlúpym konsolidačným opatreniam, s ktorými nič nekonsolidujete, iba míňate ako po nebohom. Takže dražoba potravín, všetci to vedia. Absolútne ste v tom zlyhali. Dražoba energií. Nič nezlacnelo, energie práveže išli nahor. Milión ľudí trápi chudoba, nedokážu si ušetriť ani euro z výplaty, a vy nemáte hanbu si zvyšovať platy o stovky eur a hovoriť, že si neznížite nič, ani jedno euro. Všetci budú teraz vidieť, ako budete hlasovať. Všetci vás, vaše vlastné hlasovanie, poslanci vládnej koalície, vás usvedčí. Deficity. Včera vyšiel minister financií s tým, ako hospodári. Osem a pol miliardy ste zaťali sekeru za rok 2024. Osem a pol miliardy, 6,5 % HDP! To tam mal napísané na grafe. Snažil sa to pripísať komukoľvek. Rok 2024, ste si schvaľovali rozpočet vy, vy ste si nastavovali, aké budú výdavky. Celý rok 2024 ste tu boli vy. Osem a pol miliardy ste zaťali sekeru. Matovičovi ste vyčítali 12 mld. eur, že minul na riešenie najväčších kríz, keď bol na kurzarbeit, keď živnostníci dostávali doplatok do svojich nižších príjmov, keď dôchodcovia dostali historické navýšenie dôchodkov, zdravotníci dostali peniaze navyše, učitelia dostali peniaze navyše, o ktorých sa im nikdy nesnívalo za vašich vlád. Na všetko bolo. Rodiny dostali 200 eur na dieťa, 12 mld. eur dokopy, 4 mld. ročne v priemere na riešenie týchto kríz. Vy ste minuli, viete, za koľko tých 12 miliárd? Za rok a pol svojej vlády. 8,5 mld. ste minuli za rok 2024. 1,5 mld. ste minuli za rok 2023. 3 mld. je ku tomuto dátumu, ktorý máte deficit. Míňate ako po nebohom. Preto vám hovorím, vy niečo vyčítate Matovičovi, Hegerovi, Ódorovi. To, čo oni minuli na riešenie najväčších kríz za celé volebné obdobie, kedy hospodárili lepšie ako priemer krajín eurozóny, kedy hospodárili lepšie ako priemer krajín Európskej únie, čo vám sa nikdy nepodarí, tak vy ste to minuli za jeden a pol roka vašej vlády. Žiaden dlh ste neznížili, ako ste sľubovali. Dlhy iba navyšujete a ľudí kvárite drahotou, lebo popritom, ako ste si rekordne požičali, ako ste rekordne minuli, ako ste rekordne zadlžili Slovensko, tak ste rodiny a ľudí na Slovensku rekordne ošklbali. A to sa nedá vyvrátiť. Vy ste zobrali 4,2 mld. za minulý rok a ešte k tomu 8,5-miliardovú sekeru, tak kde sú tie peniaze? Kde sú tie peniaze? Ja vám poviem, kde sú. Tryskáče za 50 mil. eur, košele z kávových zŕn za 30 mil. eur, IT kšefty aj pre rodinných príslušníkov za stovky miliónov eur, zmluvy za stovky miliónov eur poradenské, 240 mil. eur na ministerstvo. Výpadok príjmov kvôli tomu, že daňoví podvodníci majú raj, jeden a pol miliardy. Poďte. Zo Slovnaftu ste nevybrali stovky miliónov eur, aj keď minister tu o tom básni už dva roky. Vy normálne že plienite, kšeftujete, pcháte si do vrecák. A toto je zákon, ktorý vám nastavuje zrkadlo. Nastavuje zrkadlo pravdy, že si nezaslúžite zvýšené platy a že spravodlivé by bolo, aby ste sa postavili pred národ a povedali mu, že áno, minimálna solidárnosť je, že si tie platy zmrazujeme na predchádzajúcich úrovniach. Pretože povedzme si aj inú pravdu, ste lepšie platení ako ostatní poslanci v okolitých krajinách. Robert Fico patrí medzi najlepšie zarábajúcich premiérov v Európe v porovnaní s priemernou mzdou, ktorú tí ľudia zarábajú v tých daných krajinách. Kto je prvý? Viktor Orbán. Ten zarába najviac oproti tomu, koľko zarábajú Maďari mesačne. Druhý v celej Európe? Robert Fico. Zarába najviac oproti tomu, ako zarábajú Slováci mesačne. Premiér Poľska, sedemnásobne väčšia ekonomika, sedemnásobne viac obyvateľov, zarába polovicu z toho čo Robert Fico. A vy nemáte hanbu sa postaviť, že nebudete rokovať o zmrazení platov poslancov a že tento zákon nepodporíte. Tak nech sa páči, poďte sa ukázať pred celým Slovenskom v tomto danom hlasovaní, že či vám ide iba o to, aby ste ľudí zdierali, ale na seba nikdy nedáte dopustiť, budete si schvaľovať vyššie platy a doživotné renty. Nech sa páči, poďte hlasovať. (Potlesk.)